Document ID: 32013R0510

REGULAMENTUL (UE) NR. 510/2013 AL COMISIEI
din 3 iunie 2013
de modificare a anexelor I, II și III la Regulamentul (CE) nr. 1333/2008 al Parlamentului European și al Consiliului în ceea ce privește utilizarea oxizilor și hidroxizilor de fier (E 172), a hidroxipropilmetilcelulozei (E 464) și a polisorbaților (E 432-436) pentru marcarea anumitor fructe
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 9 alineatul (2), articolul 10 alineatul (3) și articolul 30 alineatul (5),
întrucât:
(1)
Anexa I la Regulamentul (CE) nr. 1333/2008 prevede categoriile funcționale de aditivi alimentari din produsele alimentare și de aditivi alimentari din aditivii și enzimele alimentare.
(2)
Dacă se dovedește necesar în urma progreselor științifice sau a evoluțiilor tehnice, pot fi adăugate categorii funcționale suplimentare în anexa I la Regulamentul (CE) nr. 1333/2008.
(3)
Cercetarea și dezvoltarea au arătat că oxizii și hidroxizii de fier (E 172), atunci când sunt aplicați pe suprafața fructelor sau legumelor după ce anumite părți ale acestora au făcut obiectul unei depigmentări (de exemplu, prin tratament cu laser), accentuează contrastul dintre părțile respective și restul suprafeței în urma interacțiunii cu anumite componente epidermice eliberate. Acest efect poate fi utilizat pentru marcarea fructelor sau legumelor. Prin urmare, se justifică adăugarea unei noi categorii funcționale intitulate „potențiatori de contrast” în anexa I la Regulamentul (CE) nr. 1333/2008.
(4)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(5)
Anexa III la Regulamentul (CE) nr. 1333/2008 stabilește o listă a Uniunii cu aditivii alimentari autorizați pentru utilizare în aditivii alimentari, enzimele alimentare, nutrienții și aromele alimentare, precum și condițiile de utilizare a acestora.
(6)
Listele respective pot fi modificate în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(7)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată fie la inițiativa Comisiei, fie în urma unei cereri.
(8)
La 8 aprilie 2011 a fost prezentată și pusă la dispoziția statelor membre o cerere de autorizare a utilizării oxizilor și hidroxizilor de fier (E 172) ca potențiator de contrast, a hidroxipropilmetilcelulozei (E 464) ca agent de glazurare pentru marcarea de neșters a anumitor fructe și a polisorbaților (E 432-436) ca emulgatori în prepararea potențiatorului de contrast.
(9)
A fost pusă la punct o nouă tehnologie de marcare care utilizează un laser cu dioxid de carbon pentru gravarea unor informații pe suprafața fructelor proaspete. Fasciculul laser poate lăsa o marcă vizibilă pe suprafața unor produse alimentare din cauza acțiunii sale directe de depigmentare, însă acest lucru nu se întâmplă pentru toate produsele. Prin urmare, din punct de vedere tehnologic, este necesară utilizarea oxizilor și hidroxizilor de fier (E 172) ca potențiator de contrast, a hidroxipropilmetilcelulozei (E 464) ca agent de glazurare și a polisorbaților (E 432-436) ca emulgatori în prepararea potențiatorului de contrast pentru accentuarea contrastului și pentru a permite marcarea de neșters a anumitor fructe. Oxizii și hidroxizii de fier (E 172) realizează un contrast suficient între zonele marcate și restul suprafeței fructelor, hidroxipropilmetilceluloza (E 464) formează o peliculă de protecție subțire pe zonele marcate, iar polisorbații (E 432-436) asigură o dispersie omogenă a preparatului pe bază de aditivi alimentari pe părțile marcate ale produselor alimentare.
(10)
Utilizarea aditivilor alimentari ar trebui să prezinte avantaje și beneficii pentru consumator. Noua tehnologie de marcare poate fi utilizată pentru a reproduce parțial sau în totalitate informațiile specifice obligatorii prevăzute de legislația Uniunii sau de legislația statelor membre. În plus, consumatorii pot beneficia de utilizarea noii tehnologii de marcare atunci când marca și metoda de producție se menționează în mod facultativ.
(11)
În plus, noua tehnologie de marcare de neșters oferă o alternativă față de autocolantele detașabile din hârtie adezivă care sunt utilizate în prezent și limitează riscurile de pierdere, de amestecare sau de inversare a produselor alimentare și, prin urmare, facilitează transportul și depozitarea fructelor respective. În acest scop, ar fi, de asemenea, utilă indicarea codului PLU (un număr de identificare utilizat de către operatorii din sectorul alimentar pentru a facilita ieșirea produselor și controlul inventarului), a codului QR (cod matrice care permite ca informația codificată să fie scanată cu mare viteză) și a unui cod de bare. Prin urmare, ar trebui autorizată indicarea acestor informații pe anumite fructe.
(12)
Oxizii și hidroxizii de fier (E 172), hidroxipropilmetilceluloza (E 464) și polisorbații (E 432-436) trebuie utilizați în cantități mici și numai pe partea externă a fructelor și nu se preconizează migrarea acestora în mod semnificativ în partea internă. Din acest motiv, tratamentul aplicat fructelor a căror coajă nu este consumată în mod normal nu este susceptibil de a avea vreun efect asupra sănătății umane. Prin urmare, este oportun să se permită utilizarea oxizilor și hidroxizilor de fier (E 172), precum și a hidroxipropilmetilcelulozei (E 464) pentru marcarea citricelor, a pepenilor galbeni și a rodiilor și utilizarea polisorbaților (E 432-436) ca emulgatori în prepararea potențiatorului de contrast.
(13)
Oxizii și hidroxizii de fier (E 172) au fost evaluați ultima oară de Comitetul științific pentru alimentație în 1975 (3). S-a arătat că doar 1 % din oxizii de fier și oxizii de fier hidratați se poate solubiliza în tractul gastrointestinal uman și, prin urmare, comitetul a stabilit o doză zilnică acceptabilă fără a specifica o limită superioară. Hidroxipropilmetilceluloza (E 464) a fost evaluată ultima oară de Comitetul științific pentru alimentație în 1992 (4). O doză zilnică admisibilă „nespecificată” a fost atribuită unui grup de 5 celuloze modificate. În 1983, comitetul a fixat o doză zilnică acceptabilă de 10 mg/kg de greutate corporală pe zi pentru grupul de polisorbați (E 432-436) (5). Raportul Comisiei privind doza dietetică de aditiv alimentar în Uniunea Europeană (6) a conchis că polisorbații (E 432-436) ar putea necesita o evaluare mai realistă a consumului, care să se bazeze pe nivelurile reale de utilizare a aditivilor alimentari. Este de așteptat ca Autoritatea Europeană pentru Siguranța Alimentară să realizeze această evaluare a consumului cu ocazia reevaluării polisorbaților (E 432-436) care, conform Regulamentului (UE) nr. 257/2010 al Comisiei (7), ar trebui să fie efectuată până în 2016. Până atunci, ar trebui examinate numai substanțele care contribuie în mod nesemnificativ la consumul total în vederea unei eventuale prelungiri a utilizării acestora.
(14)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza listele Uniunii de aditivi alimentari prevăzute în anexele II și III la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea vreun efect asupra sănătății umane. Întrucât autorizarea utilizării oxizilor și hidroxizilor de fier (E 172) și a hidroxipropilmetilcelulozei (E 464) pentru marcarea citricelor, a pepenilor galbeni și a rodiilor și a polisorbaților (E 432-436) pentru prepararea potențiatorului de contrast constituie o actualizare a acestor liste care nu este susceptibilă de a avea vreun efect asupra sănătății umane, nu este necesar să se solicite avizul Autorității Europene pentru Siguranța Alimentară.
(15)
În conformitate cu dispozițiile tranzitorii din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (8), anexa II, care stabilește lista Uniunii de aditivi alimentari autorizați pentru utilizare în produsele alimentare și condițiile de utilizare a acestora se aplică de la 1 iunie 2013. Pentru a permite utilizarea oxizilor și hidroxizilor de fier (E 172) și a hidroxipropilmetilcelulozei (E 464) în scopul marcării anumitor fructe înainte de data menționată mai sus, este necesar să se prevadă o dată de aplicare anterioară pentru acești aditivi alimentari.
(16)
Prin urmare, anexele I, II și III la Regulamentul (CE) nr. 1333/2008 ar trebui modificate în consecință.
(17)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele I, II și III la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 iunie 2013.

Labels: 3
0
1
17